钦定古今图书集成/明伦汇编/皇极典/第058卷 > 唐六
## 钦定古今图书集成/明伦汇编/皇极典/第058卷 > 唐六

### 元宗本纪上

按《唐书元宗本纪》：“元宗至道大圣大明孝皇帝，讳隆
基，睿宗第三子也。母曰昭成皇后窦氏。性英武，善骑
射，通音律历象之学。始封楚王，后为临淄郡王，累迁
卫尉少卿，潞州别驾。景龙四年，朝于京师，遂留不遣。
庶人韦氏已弑中宗，矫诏称制。元宗乃与太平公主
子薛崇简、尚衣奉御王崇晔、公主府典签王师虔、朝”
邑尉刘幽求、苑总监锺绍京、长上折冲麻嗣宗、押万
骑果毅葛福顺李仙凫、道士冯处澄、僧普润定策讨
乱。或请先启相王，元宗曰：“请而从，是王兴危事；不从
则吾计失矣。”乃夜率幽求等入苑中，福顺、仙凫以万
骑兵攻元武门，斩左羽林将军韦播、中郎将高嵩以
徇。左万骑由左入，右万骑由右入。元宗率总监羽林
兵会两仪殿，梓宫宿卫兵皆起应之，遂诛韦氏。黎明，
驰谒相王，谢不先启，相王泣曰：“赖汝以免，不然，吾且
及难。”乃拜元宗殿中监，兼知内外闲厩、检校陇右群
牧大使，押左右万骑，进封平王，同中书门下三品。睿
宗即位，立为皇太子。景云二年监国，听除六品以下
官。延和元年，星官言：帝坐前星有变。睿宗曰：“传德避
灾，吾意决矣。”七月壬辰，制皇太子宜即皇帝位。太子
惶惧入请，睿宗曰：“此吾所以答天戒也。”皇太子乃御
武德殿，除三品以下官。八月庚子，即皇帝位。先天元
年十月庚子，享于太庙，大赦。

开元元年正月辛巳，皇后亲蚕。七月甲子，太平公主
及岑羲、萧至忠、窦怀贞谋反，伏诛。乙丑，始听政。丁卯，
大赦，赐文武官阶、爵。庚午，流崔湜于窦州。甲戌，毁天
枢。乙亥，尚书右丞张说检校中书令。庚辰，陆象先罢。
八月癸巳，刘幽求为尚书右仆射，知军国大事。壬寅，
宋王成器为太尉，申王成义为司徒，邠王守礼为司
空。九月丙寅，宋王成器罢。庚午，刘幽求同中书门下
三品，张说为中书令。十月，姚巂蛮寇姚州，都督李蒙
死之。己亥，幸温汤。癸卯，讲武于骊山。流郭元振于新
州，给事中唐绍伏诛。免新丰来岁税，赐从官帛。甲辰，
猎于渭川。同州刺史姚元之为兵部尚书、同中书门
下三品。乙巳，至自渭川。十一月乙丑，刘幽求兼侍中。
戊子，群臣上尊号曰“开元神武皇帝。”十一月庚寅，大
赦，改元，赐内外官勋。改中书省为紫微省，门下省为
黄门省，侍中为监。甲午，吐蕃请和。己亥，禁泼寒胡戏。
壬寅，姚崇兼紫微令。癸丑，刘幽求罢，贬张说为相州
刺史。甲寅，黄门侍郎卢怀慎同紫微黄门平章事。
二年五月壬午，以关内旱，求直谏，停不急之务，宽系
囚，祠名山大川，葬暴骸。甲申，并州节度大使薛讷同
紫微黄门三品，以伐契丹。二月壬辰，避正殿，减膳撤
乐。突厥寇北庭，都护郭虔瓘败之。己酉，虑囚。三月己
亥，碛西节度使阿史那献执西突厥都担。四月辛未，
停诸陵供奉鹰犬。五月辛亥，魏知古罢。六月，京师大
风拔木。甲子，以太上皇避暑，徙御大明宫。七月乙未，
焚锦绣珠玉于前殿。戊戌，禁采珠玉及为刻镂器玩、
珠绳帖縚服者，废织锦坊。庚子，薛讷及奚、契丹战于
滦河，败绩。丁未，襄王重茂薨，追册为皇帝。八月壬戌，
禁女乐。乙亥，吐蕃寇边，薛讷摄左羽林军将军，为陇
右防御大使，右骁卫将军郭知运为副以伐之。九月
庚寅，作兴庆宫。丁酉，宴京师侍老于含元殿庭，赐九
十以上几杖，八十以上鸠杖，妇人亦如之，赐于其家。
戊申，幸温汤。十月戊午，至自温汤。甲子，薛讷及《吐蕃》
战于武阶，败之。十二月乙丑，封子嗣真为鄫王，嗣《初
鄂》王，嗣元鄄王。

三年正月丁亥，立郢王嗣谦为皇太子。降死罪，流以
下原之，赐酺三日。癸卯，卢怀慎检校黄门监。二月辛
酉，赦囚非恶逆造伪者。四月庚申，突厥部三姓葛逻
禄来附。右羽林军大将军薛讷为源州镇军大总管，
凉州都督杨执一副之；右卫大将军郭虔瓘为朔州
镇军大总管，并州长史王晙副之，以备突厥。五月丁
未，以旱，录京师囚。戊申，避正殿，减膳。七月庚辰朔，日
有蚀之。十月辛酉，嶲州蛮寇边，右骁卫将军李元道
伐之。壬戌，薛讷为朔方道行军大总管，太仆卿吕延
祚、灵州刺史杜宾客副之。癸亥，如郿，赦所过徒罪以
下，赐侍老九十以上及笃疾者物。甲子，如凤泉汤。戊
辰，降大理系囚罪。十一月己卯，至自凤泉汤。乙酉，幸温汤。丁亥，相州人《崔子嵒》反，伏诛。甲午，至自温汤。乙
未，禁白衣、长发会。十二月乙丑，降凤泉汤所过死罪
以下。

四年正月戊寅，朝太上皇于西宫。二月丙辰，幸温汤。
辛酉，吐蕃寇松州，廓州刺史盖思贵伐之。丁卯，至自
温汤。癸酉，松州都督孙仁献及吐蕃战，败之。六月甲
子，太上皇崩。辛未，京师、华、陜二州大风拔木。癸酉，大
武军子将郝灵佺杀突厥默啜。七月丁丑，吐蕃请和。
丁酉，洛水溢。八月辛未，奚、契丹降。十月庚午，葬大圣
“真皇帝于桥陵。”十一月己卯，卢怀慎罢。丁亥，迁中宗
于西庙。丙申，尚书左丞源乾曜为黄门侍郎、同紫微
黄门平章事。十二月乙卯，定陵寝殿火。丙辰，幸温汤。
乙丑，至自温汤。闰月己亥，姚崇、源乾曜罢。刑部尚书
宋璟为吏部尚书，兼黄门监，紫微侍郎苏颋同紫微
黄门平章事。

五年。正月癸卯，太庙四室坏，迁神主于太极殿，素服
避正殿，辍视朝五日。己酉，享于太极殿。辛亥，如东都。
戊辰，大雾。二月甲戌，大赦，赐从官帛，给复河南一年，
免河南、北蝗、水州今岁租。三月丙寅，吐蕃请和。四月
甲申，毁拜洛、受图坛。己丑，子嗣一卒。五月丙辰，诏公
侯子孙袭封。七月壬寅，陇右节度使郭知运及吐蕃
战，败之。九月壬寅，复“紫微省为中书省，黄门省为门
下省，监为侍中。”十月戊寅，祔神主于太庙。甲申，命史
官月奏所行事。

六年正月辛丑，突厥请和。二月壬辰，朔方道行军大
总管王晙伐突厥。六月甲申，瀍水溢。八月庚辰，以旱
虑囚。十月癸亥，赐河南府、怀、汝、郑三州父老帛。十一
月辛卯，至自东都。丙申，享于太庙。元皇帝以上三祖
枝孙失官者，授五品京官，皇祖妣家子孙在选者，甄
择之。免知顿及旁州供承者一岁租税。乙巳，改传国
玺曰“宝。”是月，突厥执单于副都护张知运。

七年五月己丑朔，日有食之。素服，撤乐减膳，中书门
下虑囚。六月戊辰，吐蕃请和。闰七月辛巳，以旱避正
殿，撤乐减膳。甲申，虑囚。八月丙戌，虑囚。九月甲戌，徙
封宋王宪为宁王。十月，作义宗庙于东都。辛卯，幸温
汤。癸卯，至自温汤。十一月乙亥，皇太子入学齿胄，赐
陪位官及学生帛。

八年正月辛巳，宋璟、苏颋罢，京兆尹源乾曜为黄门
侍郎，并州都督府长史张嘉贞为中书侍郎、“同中书
门下平章事。”二月戊戌，子敏卒。三月甲子，免水旱州
逋负，给复四镇行人家一年。五月丁卯，源乾曜为侍
中，张嘉贞为中书令。六月庚寅，洛瀍穀水溢。九月，突
厥寇甘源，凉州都督杨敬述及突厥战，败绩。丙寅，降
京城囚罪，杖以下原之。壬申，契丹寇边，王晙检校幽
州都督、节度河北诸军大使，黄门侍郎韦抗为朔方
道行军大总管以伐之。甲戌，中书门下虑囚。十月辛
巳，如长春宫。壬午，猎于下邽。庚寅，幸温汤。十一月乙
卯，至自温汤。

九年正月，括田。丙寅，幸温汤。乙亥，至自温汤。二月丙
戌，突厥请和。丁亥，免天下七年以前逋负。四月庚寅，
兰池康待宾寇边。五月庚午，原见囚死、流罪随军效
力，徒以下未发者。七月己酉，王晙执康待宾。八月，兰
池康愿子寇边。九月乙巳朔，日有食之。癸亥，天兵军
节度大使张说为兵部尚书、同中书门下三品。十一
月庚午，大赦。赐文武官阶、爵，唐隆《先天实封》，功臣坐
事免，若死者加赠，赐民酺二日。十二月乙酉，幸温汤。
壬辰，至自温汤。是冬无雪。

十年正月丁巳，如东都。二月丁丑，次望春顿，赐从官
帛。四月己亥，张说持节朔方军节度大使。五月戊午，
突厥请和。辛酉，伊、汝水溢。闰月壬申，张说巡边。六月
丁巳，河决博、棣二州。七月庚辰，给复遭水州。丙戌，安
南人梅叔鸾反，伏诛。九月，张说败康愿子于木盘山，
执之。己卯，京兆人权梁山反，伏诛。癸未，吐蕃攻小勃
律，北庭节度使张孝嵩败之。十月甲寅，如兴泰宫，猎
于上宜川。庚申，如东都。十二月，突厥请和。

十一年正月丁卯，降东都囚罪，杖以下原之。己巳，如
并州，降囚罪，徒以下原之。赐侍老物。庚辰，次潞州，赦
囚，给复五年，以故第为飞龙宫。辛卯，次并州，改并州
为北都。癸巳，赦太原府，给复一年，下户三年，元从家
五年，版授侍老。“八十以上上县令，妇人县君。九十以
上上州长史，妇人郡君。百岁以上上州刺史，妇人郡
夫人。”二月己酉，贬张嘉贞为豳州刺史。壬子，如汾阴，
祠后土，赐文武官阶、勋、爵、帛。癸亥，张说兼中书令。三
月辛未，至自汾阴，免所过今岁税，赦京城。四月甲子，
张说为中书令，吏部尚书王晙为兵部尚书、同中书
门下三品。五月乙丑，复中宗于太庙。己丑，王晙持节
朔方军节度大使。辛卯，遣使分巡天下。六月，王晙巡
边。八月戊申，追号宣皇帝曰“献祖”，光皇帝曰“懿祖。”十
月丁酉，幸温汤，作温泉宫。甲寅，至自温汤。十一月戊
寅，有事于南郊，大赦。赐奉祠官阶、勋、爵，亲王、公主一
子官，高年粟帛，孝子顺孙终身勿事。天下酺三日，京城五日。十二月甲午，加凤泉汤。戊申，至自凤泉汤。庚
申，贬王晙为蕲州刺史。

十二年四月壬寅，诏“傍继国王礼当废而属近者封
郡王。”七月己卯，废皇后王氏为庶人。十月，庶人王氏
卒。十一月庚午，如东都。庚辰，溪州首领覃行章反，伏
诛。辛巳，申王㧑薨。闰十二月丙辰朔，日有食之。
十三年正月戊子，降死罪，流以下原之，遣使宣慰天
下。壬子，葬朔方、陇右、河西战亡者。三月甲午，徙封郯
王潭为庆王，陜王浚忠王，鄫王洽隶王，鄄王滉荥王；
封子涺为光王，潍仪王，沄颍王，泽永王，清寿王，洄延
王，沐盛王，溢济王。九月丙戌，罢奏祥瑞。十月辛酉，如
兖州。庚午，次濮州，赐河南北五百里内父老帛。十一
月庚寅，封于泰山。辛卯，禅于社首。壬辰，大赦。赐“文武
官阶、勋、爵，致仕官一季禄，公主、嗣王、郡县主、一子官，
诸蕃酋长来会者一官，免所过一岁、兖州二岁租。”赐
天下酺七日。丙申，幸孔子宅，遣使以太牢祭其墓，给
复近墓五户。丁酉，赐徐、曹、亳、许、仙、豫六州父老帛。十
二月己巳，如东都。

十四年二月，邕州獠梁大海反，伏诛。四月丁巳，户部
侍郎李元纮为中书侍郎、同中书门下平章事。庚申，
张说罢。丁卯，岐王范薨。六月戊午，东都大风拔木。壬
戌，诏州县长官言事。七月癸未，瀍水溢。八月丙午，河
决魏州。九月己丑，碛西节度使杜暹检校黄门侍郎、
同中书门下平章事。十月甲寅，太白昼见。庚申，如广
《成汤》。己巳，如东都。十二月丁巳，猎于《方秀川》。

十五年正月辛丑，河西陇右节度使王君㚟及吐蕃
战于青海，败之。七月甲戌，震兴教门观，灾。庚寅，洛水
溢。己亥，降都城囚罪，徒以下原之。八月，涧、谷溢，毁渑
池县。己巳，降天下死罪、岭南边州流人，徒以下原之。
九月丙子，吐蕃寇瓜州，执刺史田元献。闰月庚子，寇
安西，副大都护赵颐贞败之。庚申，回纥袭甘州，王君
㚟死之。十月己卯，至自东都。十一月丁卯，猎于城南。
十二月乙亥，幸温泉宫。丙戌，至自温泉宫。

十六年正月壬寅，赵颐贞及吐蕃战于曲子城，败之。
乙卯，泷州首领陈行范反，伏诛。庚申，许徒以下囚保
任营农。三月辛丑，免营农囚罪。七月，吐蕃寇瓜州，刺
史张守珪败之。乙巳，陇右节度使张志亮、河西节度
使萧嵩克吐蕃大莫门城。八月辛卯，及吐蕃战于祁
连城，败之。九月丙午，以久雨降囚罪，徒以下原之。十
月己卯，幸温泉宫。己丑，至自温泉宫。十一月癸巳，萧
嵩为兵部尚书、同中书门下平章事。甲辰，弛陂泽禁。
戊申，幸宁王宪第。庚戌，至自宁王宪第。十二月丁卯，
幸温泉宫。丁丑，至自温泉宫。

十七年二月丁卯，巂州都督张审素克云南昆明城、
盐城。三月戊戌，张守珪及吐蕃战于大同军，败之。四
月癸亥，降死罪，流以下原之。乙亥，大风震蓝田山崩。
六月甲戌，源乾曜、杜暹、李元纮罢。萧嵩兼中书令。户
部侍郎宇文融为黄门侍郎，兵部侍郎裴光庭为中
书侍郎、同中书门下平章事。九月壬子，贬宇文融为
汝州刺史。十月戊午朔，日有食之。十一月庚寅，享于
太庙。丙申，拜桥陵，赦奉先县。戊戌，拜定陵。己亥，拜献
陵。壬寅，拜昭陵。乙巳，拜乾陵。戊申，至自乾陵。大赦。免
今岁税之半。赐文武官阶、爵、侍老帛。旌表孝子顺孙、
义夫节妇，终身勿事。唐隆两营立功三品以上予一
子官。免供顿县今岁税。赐诸军行人“勋两转。”十二月
辛酉，幸温泉宫。壬申，至自温泉宫。是冬，无雪。

十八年。正月辛卯，裴光庭为侍中。二月丙寅，大雨，雷
震左飞龙厩，灾。辛未，免囚罪杖以下。四月乙卯，筑京
师外郭。五月己酉，奚、契丹附于突厥。六月甲子，有彗
星出于五车。癸酉，有星孛于毕、昴。乙亥，瀍水溢。丙子，
忠王浚为河北道行军元帅。壬午，洛水溢。九月丁巳，
忠王浚兼河东道诸军元帅。十月戊子，吐蕃请和。庚
寅，如凤泉汤；癸卯，至自凤泉汤；十一月，丁卯，幸温泉
宫；丁丑，至自温泉宫。

十九年正月，杀瀼州别驾王毛仲。丙子，耕于兴庆宫。
己卯，禁捕鲤鱼。四月壬午，降死罪以下。丙申，立太公
庙。六月乙酉，大风拔木。七月癸丑，吐蕃请和。八月辛
巳，以千秋节，降死罪，流以下原之。十月丙申，如东都。
十一月乙卯，次洛城南，赐从官帛。是岁，扬州稆稻生。
二十年正月乙卯，信安郡王袆为河东、河北道行军
副元帅，以伐奚、契丹。二月甲戌朔，日有食之。壬午，降
囚罪，徒以下原之。三月己巳，信安郡王袆及奚、契丹
战于蓟州，败之。五月戊申，忠王浚俘奚、契丹以献。六
月丁丑，浚为司徒。八月辛未朔，日有食之。九月乙巳，
渤海、靺鞨寇登州，刺史韦俊死之，左领军卫将军盖
福慎伐之。戊辰，以宋、滑、兖、郓四州水，免今岁税。十月
壬午，如潞州。丙戌，中书门下虑巡幸所过囚。辛卯，赦
潞州，给复三年，赐高年粟帛。十一月辛丑，如北都。癸
丑，赦北都，给复三年。庚申，如汾阴，祠后土，大赦。免供
顿州今岁税。“赐文武官阶、勋、爵，诸州侍老帛，武德以
来功臣后及唐隆功臣三品以上一子官民酺三日十二月辛未，至自汾阴。

二十一年正月丁巳，幸温泉宫。二月丁亥，至自温泉
宫。三月乙巳，裴光庭薨。甲寅，尚书右丞韩休为黄门
侍郎、同中书门下平章事。闰月癸酉，幽州副总管郭
英杰及契丹战于都山，英杰死之。四月乙卯，遣宣慰
使黜陟官吏，决系囚。丁巳，宁王宪为太尉，薛王业为
司徒。五月戊子，以皇太子纳妃，降死罪，流以下原之。
七月乙丑朔，日有食之。九月壬午，封子沔为信王，泚
义王，漼陈王，澄丰王，潓，𢘆王，漩，凉王，滔，深王。十月庚
戌，幸温泉宫。己未，至自温泉宫。十二月丁巳，萧嵩、韩
休罢，京兆尹裴耀卿为黄门侍郎，中书侍郎张九龄
同中书门下平章事。

二十二年正月己巳，如东都。二月壬寅，秦州地震，给
“复压死者家一年，三人者三年。”四月甲辰，降死罪以
下。甲寅，北庭都护刘涣谋反，伏诛。五月戊子，裴耀卿
为侍中，张九龄为中书令，黄门侍郎李林甫为礼部
尚书、同中书门下三品。是日，大风拔木。六月壬辰，幽
州节度使张守珪俘奚、契丹以献。七月己巳，薛王业
薨。十一月甲戌，免“关内、河南八等以下户田不百亩
者今岁租。”十二月戊子朔，日有食之。乙巳，张守珪及
契丹战，败之，杀其王屈烈。

二十三年正月乙亥，耕籍田。大赦。“侍老百岁以上版
授上州刺史，九十以上中州刺史，八十以上上州司
马。赐陪位官勋、爵。征防兵父母年七十者遣还，民酺
三日。”八月戊子，免鳏寡惸独今岁税米。十月戊申，突
骑施寇边。闰十一月壬午朔，日有食之。是冬，东都人
刘普会反，伏诛。

“二十四年正月丙午，北庭都护盖嘉运及突骑施战，
败之。四月丁丑，降死罪以下。五月丙午，醴泉人刘志
诚反，伏诛。”八月甲寅，突骑施请和。乙亥，汴王璥薨。十
月戊申，京师地震。甲子，次华州，“免供顿州今岁税，赐
刺史、县令中上考。降两京死罪，流以下原之。”丁卯，至
自东都。十一月辛丑，东都地震。壬寅，裴耀卿、张九龄
罢，李林甫兼中书令，朔方军节度副大使牛仙客为
工部尚书、“同中书门下三品。”十二月戊申，庆王琮为
司徒。

二十五年三月乙酉，张守珪及契丹战于捺禄山，败
之。辛卯，河西节度副大使崔希逸及吐蕃战于青海，
败之。四月辛酉，杀监察御史周子谅。乙丑，废皇太子
瑛及鄂王瑶、光王琚为庶人，皆杀之。十一月壬申，幸
温泉宫。乙酉，至自温泉宫。十二月丙午，惠妃武氏薨。
丁巳，追册为皇后。

二十六年正月甲戌，潮州刺史陈思挺谋反，伏诛。乙
亥，牛仙客为侍中。丁丑，“迎气于东郊，降死罪，流以下
原之。以京兆稻田给贫民。禁王公献珍物，赐文武官
帛。”壬辰，李林甫兼陇右节度副大使。二月乙卯，牛仙
客兼河东节度副大使。三月丙子，有星孛于紫微。癸
巳，京师地震。吐审寇河西，崔希逸败之。鄯州都督杜
希望克其新城。四月己亥，有司读《时令》，降死罪，流以
下原之。五月乙酉，李林甫兼河西节度副大使。六月
庚子，立忠王玙为皇太子。七月己巳，大赦，赐文武九
品以上及五品以上子为父后者勋一转，侍老粟帛，
加版授。免京畿下户今岁租之半，赐民酺三日。九月
丙申朔，日有食之。庚子，益州长史王昱及吐蕃战于
安戎城，败绩。十月戊寅，幸温泉宫。壬寅，至自温泉宫。
二十七年正月壬寅，荥王琬巡按陇右。二月己巳，群
臣上尊号曰《开元圣文神武皇帝》，大赦，免今岁税。赐
文武官阶爵版。授侍老百岁以上下州刺史，妇人郡
君，九十以上上州司马，妇人县君，八十以上县令妇
人乡君，赐民酺五日。八月乙亥，碛西节度使盖嘉运
败突骑施于贺逻岭，执其可汗吐火仙。壬午，吐蕃寇
边，河西陇右节度使萧炅败之。十月丙戌，幸温泉宫。
十一月辛丑，至自温泉宫。

二十八年正月癸巳，幸温泉宫。庚子，至自温泉宫。三
月丁亥朔，日有食之。壬子，益州司马章仇兼琼败吐
蕃，克安戎城。五月癸卯，吐蕃寇安戎城，兼琼又败之。
十月甲子，幸温泉宫。以寿王妃杨氏为道士，号“太真。”
戊辰，以徐、泗二州无蚕，免今岁税。辛巳，至自温泉宫。
十一月，牛仙客罢朔方、河东节度副大使。

二十九年正月癸巳，幸温泉宫。丁酉，立元元皇帝庙，
禁厚葬。庚子，至自温泉宫。五月庚戌，求明《道德经》及
《庄》、列《文子》者，降死罪，流以下原之。七月乙亥，伊、洛溢。
九月丁卯，大雨雪。十月丙申，幸温泉宫。戊戌，遣使黜
陟官吏。十一月庚戌，邠王守礼薨。辛酉，至自温泉宫。
己巳，雨木冰。辛未，宁王宪薨，追册为皇帝，及其妃元
氏为皇后。十二月，癸未，吐蕃陷石堡城。

天宝元年正月辛未，大赦，改元。诏京文武官材堪刺
史者自举。赐侍老八十以上粟帛，九品以上勋两转。
甲寅，陈王府参军田同秀言：“元元皇帝降于丹凤门
通衢。”二月丁亥，群臣上尊号曰开元天宝圣文神武
皇帝。辛卯，享元元皇帝于新庙。甲午，享于太庙。丙申合祭天地于南郊，大赦。侍老加版授，赐文武官阶、爵。
“改侍中为左相，中书令为右相，东都为东京，北都为
北京，州为郡，刺史为太守。”七月癸卯朔，日有食之。辛
未，牛仙客薨。八月丁丑，刑部尚书李适之为左相。十
月丁酉，幸温泉宫。十一月己巳，至自温泉宫。十二月
戊戌，陇右节度使皇甫惟明及吐蕃战于青海，败之。
庚子，河西节度使王倕克吐蕃渔海游奕军。朔方军
节度使王忠嗣及奚战于紫干河，败之，遂伐突厥。是
冬，无冰。

二年正月乙卯，作升仙宫。丙辰，加号元元皇帝曰“大
圣祖。”三月壬子，享于元元宫，追号大圣祖父；周上御
大夫敬曰“先天大皇”，咎繇曰“德明皇帝”，凉武昭王曰
“兴圣皇帝。”改西京元元宫曰太清宫，东宫曰太微宫。
四月己卯，皇甫惟明克吐蕃洪济城。六月甲戌，震东
京应天门观，灾。十月戊寅，幸温泉宫。十一月乙卯，至
自温泉宫。十二月壬午，《海贼》吴令光寇永嘉郡。是冬
无雪。

三载正月丙申，改年为载，降死罪，流以下原之。辛丑，
幸温泉宫。辛亥，有星陨于东南。二月庚午，至自温泉
宫。丁丑，河南尹裴敦复晋陵郡太守，刘同昇、南海郡
太守。刘巨鳞讨吴令光。闰月，令光伏诛。三月壬申，降
死罪，流以下原之。八月丙午，拔悉密攻突厥，杀乌苏
米施可汗，来献其首。十月甲午，幸温泉宫。十一月丁
卯，至自温泉宫。十二月癸丑，祠九宫贵神于东郊，大
赦。诏天下家藏《孝经》。赐文武官阶、爵，侍老粟帛，民酺
三日。

四载正月丙戌，王忠嗣及《突厥》战于萨河内山，败之。
三月壬申，以外孙独孤氏女为“静乐公主”，嫁于《契丹》
松漠都督李怀节；杨氏女为“宜芳公主”，嫁于奚饶乐
都督李延宠。八月壬寅，立太真为贵妃。九月，契丹、奚
皆杀其公主以叛。甲申，皇甫惟明及吐蕃战于石堡
城，副将《褚誗》死之。十月戊戌，幸温泉宫。十二月戊戌，
“至自温泉宫。”

五载正月乙亥，停六品以下员外官。三月丙子，遣使
黜陟官吏。四月庚寅，李适之罢。丁酉，门下侍郎陈希
烈同中书门下平章事。五月壬子朔，日有蚀之。七月，
杀括苍郡太守韦坚、播川郡太守皇甫惟明。十月戊
戌，幸温泉宫。十一月乙巳，至自温泉宫。十二月甲戌，
杀赞“善大夫杜有邻、著作郎王曾、左骁卫兵曹参军”
柳𪟝，左司御率府仓曹参军王修己，右武卫司戈卢
宁，左威卫参军徐征，

六载正月辛巳，杀北海郡太守李邕、淄川郡太守裴
敦复。丁亥，享于太庙。戊子，有事于南郊，大赦。“流人老
者许致仕，停立杖。”“赐文武官阶、爵、侍老粟帛，民酺
三日。”三月甲辰，陈希烈为左相。七月乙酉，以旱降死
罪，流以下原之。十月戊申，幸华清宫。十一月丁酉，杀
户部侍郎杨慎矜及其弟“少府少监慎馀、洛阳令慎
名。”十二月癸丑，至自华清宫。“是岁，安西副都护高仙
芝及小勃律国战，败之。”

七载五月壬午，群臣上尊号曰《开元天宝圣文神武
应道皇帝》。大赦，免来载租庸。以魏、周、隋为“三恪。”赐京
城父老物，人十段。七十以上版授本县令，妇人县君；
六十以上县丞。天下侍老百岁以上上郡太守，妇人
郡君；九十以上上郡司马，妇人县君；八十以上县令，
妇人乡君。赐文武官勋两转，民酺三日。十月庚戌，幸
华清宫十二月辛酉至自华清宫。

八载四月，杀咸宁郡太守赵奉璋。六月乙卯，陇右节
度使哥舒翰及吐蕃战于石堡城，败之。闰月丙寅，谒
太清宫，加上元元皇帝号曰“圣祖大道元元皇帝”，增
祖宗帝后谥。群臣上尊号曰“开元天地大宝圣文神
武应道皇帝。”大赦。男子七十、妇人七十五以上皆给
一子侍。赐文武官阶、爵，民为户者古爵酺三日。十月
乙丑，幸华清宫。是月，特进何履光率十道兵以伐云
南。十一月丁巳，幸御史中丞《杨钊庄》。

九载正月己亥，至自华清宫。丁巳，诏以十一月封华
岳。三月辛亥，华岳庙灾，关内旱，乃停封。五月庚寅，虑
囚。九月辛卯，以商、周、汉为三恪。十月庚申，幸华清宫。
太白山人王元翼言“元元皇帝降于宝仙洞。”十二月
乙亥，至自华清宫。是岁，云南蛮陷云南郡，都督张虔
陀死之。

十载正月壬辰，朝献于太清宫。癸巳，朝献于太庙。甲
午，有事于南郊，大赦，赐侍老粟帛，酺三日。丁酉，李林
甫兼朔方军节度副大使、安北副大都护。己亥，改传
国宝为“承天大宝。”戊申，安西四镇节度使高仙芝执
突骑施可汗及石国王。四月壬午，剑南节度使鲜于
仲通及云南蛮战于西洱河，大败绩，大将王天运死
之，陷云南都护府。七月，高仙芝及大食战于怛逻斯
城，败绩。八月，范阳节度副大使安禄山及契丹战于
吐护真河，败绩。乙卯，广陵海溢。丙辰，武库灾。十月壬
子，幸华清宫。十一月乙未，幸杨国忠第。

十一载正月丁亥，至自华清宫。二月庚午，突厥部落阿布思寇边。三月乙巳，改“尚书省八部名。”四月乙酉，
户部郎中王焊、京兆人邢縡谋反，伏诛。丙戌，杀御史
大夫王𫟹。李林甫罢安北副大都护。五月戊申，庆王
琮薨。甲子，东京大风拔木。六月壬午，御史大夫兼剑
南节度使杨国忠败吐蕃于云南，克故洪城。十月戊
寅，幸华清宫。十一月乙卯，李林甫薨。庚申，杨国忠为
右相。十二月丁亥，至自华清宫。

十二载五月己酉，复魏、周、《隋》为“三恪。”六月，阿布思部
落降。八月，中书门下虑囚。九月甲寅，葛逻禄叶护执
阿布思。十月戊寅，幸华清宫。

十三载正月丙午，至自华清宫。二月壬申，朝献于太
清宫。加上元元皇帝号曰“大圣祖高上大道金阙元
元天皇大帝。”癸酉，朝享于太庙，增祖宗谥。甲戌，群臣
上尊号曰“开元天地大宝圣文神武证道孝德皇帝”，
大赦。左降官遭父母丧者听归。赐《孝义》旌表者勋两
转。侍老百岁以上版授本郡太守，妇人郡夫人。九十
“以上郡长史，妇人郡君；八十以上县令，妇人县君。太
守加赐爵一级，县令勋两转。民酺三日。”丁丑，杨国忠
为司空。是日，雨土。三月，陇右、河西节度使哥舒翰败
吐蕃，复河源九曲。辛酉，大风拔木。五月壬戌，观酺于
勤政楼。北庭都护程千里俘阿布思以献。六月乙丑
朔，日有蚀之。剑南节度留后李宓及云南蛮战于西
洱河，死之。八月丙戌，陈希烈罢。文部侍郎韦见素为
武部尚书、同中书门下平章事。是秋，瀍、洛水溢。十月
乙酉，幸华清宫。十二月戊午，至自华清宫。

《十四》载三月“壬午，安禄山及契丹战于潢水，败之。”五
月，“天有声于浙西。”八月“辛卯，降死罪，流以下原之，免
今载租庸半赐侍老米。”十月庚寅，幸华清宫。十一月，
安禄山反，陷河北诸郡。范阳将何千年杀河东节度
使杨光翙。壬申，伊西节度使封常清为范阳、平卢节
度使，以讨安禄山。丙子，至自华清宫。九原郡太守郭
子仪为朔方军节度副大使，右羽林军大将军王承
业为太原尹，卫尉卿张介然为河南节度采访使，右
金吾大将军程千里为上党郡长史，以讨安禄山。丁
丑，荥王琬为东讨元帅，高仙芝副之。十二月丁亥，安
禄山陷灵昌郡。辛卯，陷陈留郡，执太守郭纳，张介然
死之。癸巳，安禄山陷荥阳郡，太守崔无诐死之。丙申，
封常清及安禄山战于罂子谷，败绩。丁酉，陷东京，留
守李憕、御史中丞卢奕、判官蒋清死之。河南尹达奚
珣叛降于安禄山。己亥，恒山郡太守颜杲卿败何千
年，执之。克赵、钜鹿、广平、清河、河间、景城、乐安、博平、博
陵、上谷、文安、信都、魏、邺十四郡。癸卯，封常清、高仙芝
伏诛。哥舒翰持节统领处置太子先锋兵马副元帅，
守潼关。甲辰，郭子仪及安禄山将高秀岩战于河曲，
败之。戊申，荥王琬薨。壬子，济南郡太守李随、单父尉
贾贲、濮阳人尚衡以兵讨安禄山。是月，平原郡太守
颜真卿、饶阳郡太守卢全诚、司马李正以兵讨安禄
山。

十五载正月乙卯，“东平郡太守、嗣吴王祗以兵讨安
禄山。”丙辰，李随为河南节度使，以讨安禄山。壬戌，禄
山陷恒山郡，执颜杲卿。袁履谦陷邺、广平、钜鹿、赵、上
谷、博陵、文安、魏、信都九郡。癸亥，朔方军节度副使李
光弼为河东节度副大使，以讨禄山。甲子，南阳郡太
守鲁炅为南阳节度使，率岭南、黔中、山南东道兵屯
于叶县。乙丑，安庆绪寇潼关，哥舒翰败之。丁丑，真源
令张巡以兵讨安禄山。二月己亥，嗣吴王祗及禄山
将谢元同战于陈留，败之。李光弼克恒山郡。郭子仪
出井陉，会光弼及安禄山将史思明战，败之。庚子，贾
贲战于雍丘，死之。三月，颜真卿克魏郡，史思明寇饶
阳、平原。乙卯，张巡及安禄山将令狐潮战于雍丘，败
之。丙辰，杀户部尚书安思顺、太仆卿安元贞。乙丑，李
光弼克赵郡。夏四月乙酉，北海郡太守贺兰进明以
兵救平原。丙午，太子左赞善大夫来瑱为颍川郡太
守兼招讨使。五月丁巳，鲁炅及安禄山战于滍水，败
绩，奔南阳。戊辰，嗣虢王巨为河南节度使。六月癸未，
颜真卿及安禄山将袁知泰战于堂邑，败之。贺兰进
明克信都。丙戌，哥舒翰及安禄山战于灵宝西原，败
绩。是日，郭子仪、李光弼及史思明战于嘉山，败之。辛
卯，蕃将火拔归仁执哥舒翰，叛降于安禄山，遂陷潼
关、上洛郡。甲午，诏亲征。京兆尹崔光远为西京留守、
招讨处置使。丙申，行在望贤宫。丁酉，次马嵬。左龙武
大将军陈元礼杀杨国忠及御史大夫魏方进、太常
卿杨暄。赐贵妃杨氏死。是日，张巡及安禄山将翟伯
玉战于白沙埚，败之。己亥，禄山陷京师。辛丑，次陈仓。
闲厩使任沙门叛降于禄山。丙午，次河池郡。剑南节
度使崔圆为中书侍郎、同中书门下平章事。七月甲
子，次普安郡。宪部侍郎房琯为文部尚书、“同中书门
下平章事。丁卯，皇太子为天下兵马元帅，都统朔方”、
河东、河北、平卢节度使，御史中丞裴冕、陇西郡司马
刘秩副之。江陵大都督、永王璘为山南东路、黔中江

北庭节度使。庚午，次巴西郡，以太守崔涣为门下侍
郎，同中书门下平章事，韦见素为左相。庚辰，次蜀郡。
八月壬午，大赦，赐文武官阶、爵，为安禄山胁从能自
归者原之。癸巳，皇太子即皇帝位于灵武以闻。庚子，
上《皇天帝诰》，遣韦见素、房琯、崔涣奉皇帝册于灵武。
十一月甲寅，宪部尚书李麟同中书门下平章事。十
二月甲辰，永王璘反，废为庶人。至德二载正月庚戌，
诰“求天下孝悌可旌者。”甲子，剑南健儿贾秀反，伏诛。
三月庚午，通化郡言元元皇帝降。五月庚申，诰追册
贵嫔杨氏为皇后。七月庚戌，行营健儿李季反，伏诛。
庚午，剑南健儿郭千仞反，伏诛。十月丁巳，皇帝复京
师以闻。诰降剑南囚罪，流以下原之。十二月丁未，至
自蜀郡，居于兴庆宫，三载，上号曰“太上至道圣皇天
帝。”上元元年，徙居于西内甘露殿。元年建巳月，崩于
神龙殿，年七十八。

赞曰：睿宗因其子之功，而在位不久，固无可称者。呜
呼！女子之祸于人者甚矣！自高祖至于中宗，数十年
间再罹女祸。唐祚既绝而复续，中宗不免其身，韦氏
遂以灭族。元宗亲平其乱，可以鉴矣，而又败以女子。
方其励精政事，开元之际，几致太平，何其盛也！及侈
心一动，穷天下之欲，不足为其乐，而溺其所甚爱，忘
“其所可戒，至于窜身失国而不悔。”考其始终之异，其
性习之相远也，至于如此，可不慎哉！可不慎哉。